《枕上有感呈吕子约》
宋代·袁燮

俗学浅无源，涧谷才咫尺。
志士务广深，沧溟渺难测。
俗子一作吏，书几尘土积。
志士虽涖官，群书玩无斁。
废书固俗子，既俗又奚责。
嗜书苟不已，无乃旷厥职。
臧谷均亡羊，孰为失与得。
古人有大端，后学宜取则。
有余不可尽，不足在所益。
努力求至当，毋蹈一偏失。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。